4 vas oomblikke ná rooftog, 1 gewondFoto: Verskaf. Vier mans is oomblikke ná ŉ rooftog in ŉ winkelsentrum in die Wes-Kaap vasgetrek. Sers. Noloyiso Rwexana, woordvoerder van die polisie, het gesê die rooftog het by ŉ juwelierswinkel in ŉ winkelsentrum in Mitchell’s Plain plaasgevind. “Die mans het glo ŉ hamer gebruik om die venster van die winkel mee stukkend te slaan en het horlosies en ander juweliersware gesteel voordat hulle te voet gevlug het,” het Rwexana gesê. Die polisie het blitsig gereageer en die verdagtes agternagesit. Daar het ŉ skietgeveg ontstaan en een van die verdagtes is in die proses gewond. “Die gewonde verdagte en twee ander verdagtes is aan die agterkant van die winkelsentrum vasgetrek.” Die polisie het die vierde verdagte agternagesit en hy is ook vasgetrek. Daar is beslag gelê op sakke met juweliersware, horlosies, selfone en die hamer wat tydens die rooftog gebruik is. “Handskoene, ŉ masker en ŉ baadjie wat glo aan een van die verdagtes behoort is ook op die toneel aangetref.” Die mans, tussen 22 en 30 jaar oud, sal binnekort in die Mitchell’s Plain-landdroshof verskyn.